Komisijos reglamentas (EB) Nr. 2785/98
1998 m. gruodžio 22 d.
dėl Tarybos direktyvos 70/524/EEB 9e straipsnio 3 dalyje nurodytiems priedams nustatyto jų naudojimo laiko pakeitimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos direktyva 98/19/EB [2], ir ypač į jos 9j ir 3 straipsnius,
kadangi Direktyvoje 70/524/EEB numatyta, kad atsižvelgiant į mokslo ir technikos pažangą gali būti leidžiama naudoti naujus arba kitai paskirčiai vartojamus senuosius priedus;
kadangi leidimas naudoti naujus arba kitai paskirčiai vartojamus senuosius priedus gali būti suteiktas penkeriems metams, jei jie, atsižvelgiant į pašarams taikytinus leistinus lygius, neturi neigiamo poveikio žmonių arba gyvūnų sveikatai ar aplinkai, taip pat dėl pasikeitusių gyvulininkystės produktų savybių, jei jų buvimas pašaruose yra kontroliuojamas, nedaro žalos vartotojui ir, atsižvelgus į turimus rezultatus, galima pagrįstai manyti, kad, įdėjus juos į pašarus, jų poveikis pašarų savybėms arba gyvulininkystės produktams bus teigiamas;
kadangi įvairių Direktyvos 70/524/EEB 9e straipsnio 3 dalyje minimų pašarų priedų, kuriems iki 1998 m. lapkričio 30 d. gali būti suteiktas laikinas nacionalinis leidimas, tyrimai dar nebaigti; kadangi dėl to minėtų medžiagų leistinas naudojimo laikotarpis gali būti pratęstas atsižvelgiant į tai, kad laikinai leidžiamas minėtų priedų naudojimo laikas negali būti ilgesnis kaip penkeri metai;
kadangi Komisija su Gyvūnų mitybos moksliniu komitetu pasitarė dėl leidimo naudoti šio reglamento priede nurodytus mikroorganizmus; kadangi Komitetas pateikė savo nuomonę, visų pirma dėl šių priedų saugumo;
kadangi šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyvos 70/524/EEB nuostatomis gali būti leidžiama naudoti šio reglamento priede nustatytomis sąlygomis nurodytus pašarų priedus.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. gruodžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gruodžio 22 d.